**מערכת החינוך בישראל / צביקה בירנבאום**

שלהי הקיץ מביאים איתם שנת לימודים חדשה. איתם באים תמיד גם רעיונות חדשים ומקוריים. השבוע לימודי היהדות זוכים לעדנה מחודשת מכבוד השר: תלמידי ישראל צריכים להתחזק ברוחניות ולהפוך אותנו למעצמה רוחנית. וברקע, כמו תמיד, הפרסומות של משרד החינוך על הסייעת הנוספת ועל הכיתה הקטנה. להזכירכם, בשנים שעברו ישראל עלתה כיתה, היתה גם למידה משמעותית ובין לבין למדנו 5 יחידות מתמטיקה כי ככה מצליחים יותר בחיים. והיתה לנו רפורמת ״ עוז לתמורה״ בתיכונים ו ״אופק חדש״ ביסודי והשאלנו ספרים וגם היו קייטנות בקיץ ועוד ועוד…

בין כל הפטנטים, הרפורמות והסיסמאות עלה תקציב משרד החינוך במהלך העשור האחרון, טיפס והגיע כמעט לתקציב משרד הביטחון: בנה״ל תשע״ו, כך על פי נתוני הלמ״ס, תקציב החינוך עומד על 50 מליארד שקלים - רק 2 מליארד פחות מתקציב הביטחון. לשם השוואה, בשנת 2006 עמד תקציב החינוך על 26.6 מליארד ש״ח בלבד.

התקציב אמנם הכפיל את עצמו אך הנסיונות לחולל שינוי העלו חרס. מערכת החינוך הישראלית מוצאת עצמה מדשדשת

אולי הגיע הזמן לחלץ את אניית החינוך הישראלית הניצבת בלב ים כשמלאכיה נרדמו כולם. אוניית ענק עם תקציב מפואר שרבים מעמי העולם יכולים רק להתקנא בו.

העולה לסיפונה של אניית החינוך הישראלי יופתע לגלות כי עובדים בה כ 380,000 עובדים, אך רק 164,000 מתוכם הם עובדי הוראה. כן, כן, רק שליש מעובדי מערכת החינוך עוסק בהוראה !! עושה הרושם כי המורה הישראלי הוא האחרון בשרשרת המזון על אוניית החינוך שלנו. האונייה האמורה לשאת בגאון את דגל ישראל.

לשם השוואה, מערכת הביטחון הנהנית מתקציב דומה בגודלו, מחזיקה בסיסי ענק עם מטוסים, טנקים, צוללות, ציוד אלקטרוני משוכלל ומשלמת שכר נדיב לעובדיה.

יש לזכור כי לתקציב משרד החינוך מוסיפות הרשויות המקומיות עוד עשרות רבות של מליונים וגם תשלומי ההורים מהווים גורם כספי נוסף שאין לזלזל במשמעותו וגודלו. כך שלמעשה יתכן אף שתקציב החינוך גדול מתקציב הביטחון.

אז איפה הטנקים והמטוסים של מערכת החינוך? איפה הכסף? היכן המשכורות לאנשי החינוך? לאן לעלמו המבנים המפוארים והחדישים, אותם קמפוסים שאותם רואים רק בסרטים ?

בישראל נוהגים להביא כדוגמא את מערכת החינוך הפינית. עיון מעמיק במודל הפיני יגלה מיד כי משרד החינוך הפיני מעסיק כ - 108 עובדים - כל היתר מורים! , אמנם מדובר במדינה עם 5.5 מליון תושבים. אנחנו כבר 8.5 מליון - אבל היחס והדוגמא ברורים. משרד החינוך הפיני משלם משכורת ל 108 עובדים שאינם מורים ולכן כל מורה בפינלנד יכול לקבל משכורת ראוייה למען האמת פי 3 ממורה בישראל !!

אם משכורת מורה בסיסית אצלנו היא 6,000 ש״ח בפינלנד 18,000 ש״ח, עם משכורת כזו מי לא ירצה להיות מורה?

השיח הציבורי בחינוך מתבונן תמיד רק בכיוון אחד - מהמורה לכיוון התלמיד. כל הרפורמות והשינויים גם הן עוסקות תמיד רק בכיון המורה והתלמיד. אין ספק כי קברניטי מערכת החינוך מגבים ואף מעודדים גישה זו. גישה שלא תעז חלילה לגעת ותחולל שינויים כל שהם באותם שני שליש עובדי המשרד שאינם מורים. נראה כי השינוי המיוחל במערכת החינוך הישראלית יבוא דווקא משינוי מבני עמוק וכואב במערכת הניהול. שינוי שאף אחד אינו מוכן עד היום להוביל. הגיע הזמן להרים כפפה, לבצע בדק בית יסודי ולערוך פעם ראשונה במדינת ישראל רפורמה של ממש במערכת הניהול החינוכי. צריך להיזהר ממערכת חינוך מפוקחת יתר המתמרנת את עובדיה חדשות לבקרים ואינה משאירה בידם מאומה מלבד משכורת זעומה. משכורת שנותרה לאחר ששני שליש מעובדיה המקורבים לצלחת לקחו את שללם. יש להפנים כי רק כאשר נפנה את מירב המשאבים לאנשי החינוך ולא למנהלני החינוך, תצמח מערכת חינוך מצויינת וראויה. טוב יעשה שר החינוך אם יפנה משאביו ואמירותיו כלפי המנגנון המנופח ולא כלפי המורים שהפכו להיות שק החבטות של מערכת החינוך. רק כאשר סטודנט ההי טק הישראלי יפנים כי מערכת החינוך תוכל לספק לו שכר הולם בתנאים נפלאים רק אז נהנה כולנו ממנהיגות חינוכית ומפריחה מחודשת של מערכת החינוך הישראלית.

**צביקה בירנבאום**

**ספטמבר 2016**